“ไทคอน แมนเนจเม้นท์” รวบ 3 กองเข้ากองทรัสต์ TREIT ดันทรัพย์สินโต 3.2 หมื่นลบ.
"ไทคอน แมนเนจเม้นท์" ควบรวม 3 กองทุน TFUND, TLOGIS, TGROWTH เข้ากองทรัสต์ TREIT หวังดันทรัพย์สินกองทุนโต 3.2 หมื่นล้านบาท
12 ก.ย. 2560

นายพีระพัฒน์ ศรีสุคนธ์ กรรมการผู้จัดการ บริษัท ไทคอน แมนเนจเม้นท์ จำกัด ในฐานะผู้จัดการทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน หรือ TREIT (TICON Freehold and Leasehold Real Estate Investment Trust) เปิดเผยว่า คณะกรรมการของบริษัทฯ ได้อนุมัติแผนการรองรับการแปลงสภาพกองทุนอสังหาริมทรัพย์ 3 กองของกลุ่มบริษัทไทคอน
โดยได้แก่ กองทุนรวมอสังหาริมทรัพย์ไทคอน หรือ TFUND, กองทุนรวมอสังหาริมทรัพย์ทีพาร์คโลจิสติคส์ หรือ TLOGIS และกองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท หรือ TGROWTH เข้ารวมกับ TREIT โดยกำหนดให้มีการจัดประชุมผู้ถือหน่วยลงทุนของกองทุนรวมทั้ง 3 กองทุนรวมอสังหาฯ และ 1 กองทรัสต์ ในวันที่ 18 -19 ตุลาคม 2560
ขณะเดียวกัน นายพีระพัฒน์ยังได้เปิดเผยเพิ่มเติมว่า TMAN ได้พิจารณาแล้วเห็นว่า การดำเนินการควบรวมกองทุนรวมอสังหาฯทั้ง 3 กองเข้าด้วยกันครั้งนี้ จะเป็นการผสานประโยชน์ระหว่างกองทุนรวม TFUND, กองทุนรวม TLOGIS, กองทุนรวม TGROWTHและกองทรัสต์ TREIT เข้าด้วยกันเพื่อสร้างความแข็งแกร่งในการดำเนินธุรกิจ ซึ่งจะเป็นประโยชน์กับผู้ถือหน่วยของทุกกองโดยรวม อาทิ ความสามารถในการเพิ่มทุนเพื่อลงทุนในอสังหาริมทรัพย์เพิ่มเติมเพื่อเพิ่มขนาดรายได้ของกอง และความสามารถในการกู้ยืมเงินของกองทรัสต์ที่สูงขึ้น
อีกทั้งจะทำให้สามารถเพิ่มผลตอบแทนให้กับผู้ถือหน่วยได้มากขึ้น อีกทั้งกองทุนรวมอสังหาฯ ทั้ง 3 กองนี้ต่างก็ลงทุนในทรัพย์สินของกลุ่มบริษัทไทคอน ซึ่งเมื่อควบรวมกันสำเร็จจะมีผลทำให้ขนาดทรัพย์สินของกอง TREIT มีมูลค่าทรัพย์สินกว่า 32,000 ล้านบาท และมีพื้นที่โรงงานและคลังสินค้ามากกว่า 1.5 ล้านตารางเมตร
อนึ่ง เมื่อกองมีขนาดใหญ่ขึ้นจะดึงดูดนักลงทุนต่างชาติให้มาลงทุนได้มากขึ้น และจะทำให้ต้นทุนลดลงจากการประหยัดต่อขนาด (Economy of Scale) รวมถึงเพิ่มขีดความสามารถในการลงทุนเพิ่มเติมในทรัพย์สินในต่างประเทศได้เป็นอย่างดี ทำให้ TREIT จะกลายเป็นกองทรัสต์ประเภทอุตสาหกรรมที่มีขนาดสินทรัพย์ใหญ่ที่สุดในประเทศไทยอีกด้วย ซึ่งปัจจัยทั้งหมดนี้จะส่งผลให้ผู้ถือหน่วยได้รับประโยชน์จากการควบรวมกองในภาพรวมได้ในที่สุด
ทั้งนี้ บริษัทฯ ได้เตรียมดำเนินการตามแผนการแปลงสภาพ และการชี้แจงผู้ถือหน่วยถึงประโยชน์ที่จะได้รับจากการแปลงสภาพ โดยจะมีการจัดประชุมผู้ถือหน่วยลงทุนทั้ง 3 กองทุนรวมอสังหาฯ และ 1 กองทรัสต์ เพื่อขอความเห็นชอบในการดำเนินการดังกล่าว ซึ่งหากผู้ถือหน่วยพิจารณาอนุมัติเป็นที่เรียบร้อย ทีแมนพร้อมที่จะยื่นไฟลิ่งกับสำนักงานคณะกรรมการกำกับตลาดหลักทรัพย์ (กลต.) ได้ทันที ซึ่งคาดว่า การดำเนินงานแปลงสภาพกองทุนรวมครั้งนี้ จะสามารถแล้วเสร็จได้ภายในสิ้นปีนี้อย่างแน่นอน